ཙུག་ལག་ཁང་། །དུར་ཁྲོད་རབ་འཇིགས་གཞལ་ཡས་ནས། །ཡེ་ཤེས་མགོན་པོ་ཕྱག་བཞི་པ། །ཞིང་སྐྱོང་སེངྒེའི་གདོང་པ་ཅན། །གཟའ་བརྒྱད་གདོང་མོ་མཆེད་དེ་བཞི། །བཙན་རྒོད་ཤན་པ་མི་ཟན་དང་། །ཆོས་སྐྱོང་གིང་གི་རྒྱལ་པོ་ཆེ། །གཞན་ཡང་གནས་གཏེར་སྲུང་མ་རྣམས། །མ་ཐོགས་མ་ཐོགས་མྱུར་དུ་གཤེགས། །སྔོན་ཚེ་པད་འབྱུང་སྤྱན་སྔ་རུ། ཁས་བླངས་དམ་ཚིག་མི་དྲན་ནམ། །དམ་བཅའི་དུས་འདི་ད་ལགས་པས། །འབོད་པའི་དུས་སུ་སྙན་མ་སྲ། །གཡབ་པའི་ཚེ་ན་སྤྱན་མ་རྟུལ། །བསྐུལ་བའི་ཚེ་ན་བང་མ་ཞན། །དམ་ལས་མ་འདའ་ད་ཚུར་བྱོན། །བཅོལ་བའི་ཕྲིན་ལས་འགྲུབ་པར་མཛོད། ཨོཾ་བཛྲ་ས་མ་ཡ་ཧ་ན་ཧ་ན་ཧཱུྃ་ཕཊ྄ཿ ཨོཾ་ཨ་མྲྀ་ཏ་ས་མ་ཡ་ཋ་ཋ་ཋཿ «བདུད་རྩི་གཏོར་ཞིང་རྡོ་རྗེས་བསྡིག༔ དམ་ཚིག་རྗེས་སུ་དྲན་ཞིང་ཕྲིན་ལས་གྲུབ་པར་བསམ༔ དེ་ནས་བཀའ་སྲུང་སྡེ་ལྔའི་གཏོར་མ་སློབ་མའི་ལག་ཏུ་གཏད་ལ། » ཧཱུྃ༔ བསྟན་པའི་ལས་མཛད་ཕྱག་བཞི་པ༔ མགོན་ཆེན་སྡེ་ལྔ་བྱ་རོག་གདོང་༔ ཞིང་སྐྱོང་ལེགས་ལྡན་སེངྒེའི་གདོང་༔ གཟའ་མཆོག་བཙན་རྒོད་མེ་འོད་གདོང་༔ ཚངས་པ་དགེ་བསྙེན་གིང་ཀ་ར༔ ཀླུ་རྒྱལ་དགེ་བསྙེན་ཆེན་པོ་བཅས༔ མ་གཅིག་ལས་ཀྱི་མཁའ་འགྲོ་དང་༔ གཏེར་སྲུང་མཆིམས་ཕུའི་བྲག་བཙན་སོགས༔ བཀའ་ཡི་ཐ་ཚིག་གཉེར་བ་ཡིས༔ དཀྱིལ་འཁོར་འདི་ཡི་བྱ་ར་མཛོད༔ དམ་ཆོས་འདི་ཡི་བསྟན་པ་སྐྱོངས༔ སློབ་བུ་འདི་ཡི་རོགས་དན་སྒྲུབས༔ རིག་འཛིན་རྒྱལ་བའི་གདུང་རྒྱུད་སྐྱོངས༔ དམ་ཉམས་ལོག་ལྟ་བདུད་ཀྱི་རིགས༔ སྐལ་མེད་ལག་ཏུ་མ་ཤོར་བར༔ རྒྱ་འདི་སྲུང་བའི་མེལ་ཚེ་རུ༔ དེ་རིང་སློབ་བུར་བཀའ་གཏད་པས༔ རྟག་ཏུ་དུས་མཆོད་བརྩོན་པ་ཡི༔ ཕྲིན་ལས་སྒྲུབ་པའི་སྡོངས་གྲོགས་མཛོད༔ ཨོཾ་དྷརྨ་པཱ་ལ་ཡ་ཧཱུྃ་ཧཱུྃ་ཧཱུྃ་སྭཱ་ཧཱ༔ «ཞེས་གཙོ་བོ་དང་དེའི་འཁོར་དུ་གཏོགས་པའི་བཀའི་སྡེ་བརྒྱད་ཀྱི་སྲོག་གཏད་བྱེ་བྲག་ཏུ་བྱ་ན། སྡེ་བརྒྱད་འདུས་པའི་གཏོར་མ་ལག་ཏུ་གཏད་པའམ་སྡེ་དཔོན་སོ་སོའི་གཟུགས་གཏད་ཅིང་དམ་ཚིག་སྦྲེལ་ལ་དམ་ཆུའང་སྦྱིན། འདི་རྣམས་ཕལ་ཆེར་དྲེགས་པ་ཡིན་པས་རང་ཉིད་རྟོགས་དགོངས་དང་མི་ལྡན་ན་ཁེ་ཉེན་ཆེ་བས་ཀུན་ལ་སྦྱིན་པར་མི་བྱའོ། །དེ་ནས་ཤར་ཕྱོགས་ལྷའི་སྡེ་དཔོན་ཐོགས་ལ༔» ཧཱུྃ༔ ཤར་ཕྱོགས་སྡེ་དཔོན་ཀུན་གྱི་གཙོ་བོ་ནི༔ ལྷ་ཡི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ ལྷ་ཡི་དྲེགས་པའི་སྲོག་དབང་ཐོབ་པར་ཤོག༔ ཨ་ས་མ་ཡ་ན་ར་ཀན༔ «གཤིན་རྗེ་ཐོགས་ལ༔» ཧཱུྃ༔ ལྷོ་ཕྱོགས་སྡེ་དཔོན་ཀུན་གྱི་གཙོ་བོ་ནི༔ གཤིན་རྗེའི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ གཤིན་རྗེ་དྲེགས་པའི་སྲོག་དབང་ཐོབ་པར་ཤོག༔ ཡ་ས་མ་ཡ་ན་ར་ཀན༔ «མ་མོ་ཐོགས་ལ༔» ཧཱུྃ༔ ནུབ་ཕྱོགས་སྡེ་དཔོན་ཀུན་གྱི་གཙོ་བོ་ནི༔ མ་མོའི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ མ་མོ་དྲེགས་པའི་སྲོག་དབང་ཐོབ་པར་ཤོག༔ མ་ས་མ་ཡ་ན་ར་ཀན༔ «བདུད་ཐོགས་ལ༔» ཧཱུྃ༔ བྱང་ཕྱོགས་སྡེ་དཔོན་ཀུན་གྱི་གཙོ་བོ་ནི༔ བདུད་ཀྱི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ བདུད་ཀྱི་དྲེགས་པའི་སྲོག་དབང་ཐོབ་པར་ཤོག༔ དུ་ས་མ་ཡ་ན་ར་ཀན༔ «རྒྱལ་པོ་ཐོགས་ལ༔» ཧཱུྃ༔ ཤར་ལྷོའི་སྡེ་དཔོན་ཀུན་གྱི་གཙོ་བོ་ནི༔ རྒྱལ་པོའི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ རྒྱལ་པོ་དྲེགས་པའི་སྲོག་དབང་ཐོབ་པར་ཤོག༔ རུ་ས་མ་ཡ་ན་ར་ཀན༔ «བཙན་ཐོགས་ལ༔» ཧཱུྃ༔ ལྷོ་ནུབ་སྡེ་དཔོན་ཀུན་གྱི་གཙོ་བོ་ནི༔ བཙན་གྱི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ བཙན་གྱི་དྲེགས་པའི་སྲོག་དབང་ཐོབ་པར་ཤོག༔ ཙ་ས་མ་ཡ་ན་ར་ཀན༔ «གནོད་སྦྱིན་ཐོགས་ལ༔» ཧཱུྃ༔ ནུབ་བྱང་སྡེ་དཔོན་ཀུན་གྱི་གཙོ་བོ་ནི༔ གནོད་སྦྱིན་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ གནོད་སྦྱིན་དྲེགས་པའི་སྲོག་དབང་ཐོབ་པར་ཤོག༔ ཤ་ས་མ་ཡ་ན་ར་ཀན༔ «ཀླུ་ཐོགས་ལ༔» ཧཱུྃ༔ བྱང་ཤར་སྡེ་དཔོན་ཀུན་གྱི་གཙོ་བོ་ནི༔ ཀླུ་ཡི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ ཀླུ་ཡི་དྲེགས་པའི་སྲོག་དབང་ཐོབ་པར་ཤོག༔ ན་ས་མ་ཡ་ན་ར་ཀན༔ «གཟའ་ཐོགས་ལ༔» ཧཱུྃ༔ སྟེང་ཕྱོགས་སྡེ་དཔོན་ཀུན་གྱི་གཙོ་བོ་ནི༔ གཟའ་ཡི་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ གཟའ་ཡི་དྲེགས་པའི་སྲོག་དབང་ཐོབ་པར་ཤོག༔ རཱ་ཧུ་ལ་ས་མ་ཡ་ན་ར་ཀན༔ «དམ་ཅན་ཐོགས་ལ༔» ཧཱུྃ༔ འོག་ཕྱོགསསྡེ་དཔོན་ཀུན་གྱི་གཙོ་བོ་ནི༔ དམ་ཅན་དམག་དཔོན་དྲེགས་པ་དམ་ཚིག་ཅན༔ དེང་འདིར་སྐལ་ལྡན་རིགས་ཀྱི་བུ་ཁྱོད་ལ༔ དམ་ཅན་དྲེགས་པའི་སྲོག་དབང་ཐོབ་པར་ཤོག༔ ཨོཾ་སཱ་དྷཱུ་རཱ་ཛ་ས་མ་ཡ་ན་ར་ཀན༔ «དེ་ནས་བཀའ་བསྒོ་བ་ནི། » ཧོ། དུས་གསུམ་གྱི་རྒྱལ་བ་སྲས་དང་བཅས་པ་རྣམས་དང་། ཁྱད་པར་དུ་ངེས་དོན་སྙིང་པོ་གསང་སྔགས་རྡོ་རྗེ་ཐེག་པའི་བསྟན་པ་རིན་པོ་ཆེ། འཛིན་སྐྱོང་སྤེལ་བའི་ཕྲིན་ལས་ཀྱི་ཉིན་བྱེད་ཇི་སྲིད་ཀྱི་བར་དུ་མི་ནུབ་པའི་གཉེར་ཁ་བླངས་ཤིང་། བསྟན་པ་སྲུང་བར་ཞལ་གྱིས་བཞེས་པ་དམ་པའི་ཆོས་སྐྱོང་ཡོངས་ཀྱི་རྒྱལ་པོ། དཔལ་ལྡན་ཡེ་ཤེས་མགོན་པོ། ཡུམ་མཆོག་འདོད་ཁམས་དབང་ཕྱུག །ཞིང་སྐྱོང་དཔལ་འབར་སྟོབས་ལྡན། གཟའ་རྒོད་དུག་གི་སྤུ་གྲི། བཙན་རྒོད་མེ་འོད་གདོང་ཅན། དཀོར་བདག་དཔེ་ཧར་ཆེན་པོ་སོགས་ཆོས་སྐྱོང་དྲག་པོ་སྡེ་ལྔ་སྤྲུལ་པ་ཡང་སྤྲུལ་འཇིག་རྟེན་དྲེགས་པའི་སྡེ་དཔོན་ཆེན་པོ་བརྒྱད། བཀའ་སྡོད་མངག་གཞུག་ཕོ་ཉ་དང་བཅས་པ་རྣམས་ཀྱིས། ཆོས་སྐུ་ཀུན་ཏུ་བཟང་པོ། ལོངས་སྐུ་རྒྱལ་བ་ཞི་ཁྲོ། སྤྲུལ་སྐུ་མཆོག་གི་རིག་འཛིན་རྣམ་བརྒྱད། ཨོ་རྒྱན་པདྨ་འབྱུང་གནས། མཁའ་འགྲོ་ཡེ་ཤེས་མཚོ་རྒྱལ། རྗེ་འབངས་ཉི་ཤུ་རྩ་ལྔ། གནུབས་སྟོན་སངས་རྒྱས་ཡེ་ཤེས། ཆོས་རྒྱལ་རྩ་གསུམ་གླིང་པ། རིག་འཛིན་ཧཱུྃ་ནག་འགྲོ་འདུལ། རིག་འཛིན་མི་འཇིགས་རྡོ་རྗེ་ནས་རྩ་བའི་བླ་མ་སཱུརྻ་རསྨིའི་བར་བྱོན་པའི་རྩ་བ་དང་བརྒྱུད་པར་བཅས་པ་རྣམས་ཀྱི་བཀའ་དང་། དམ་ལ་མ་འདའ་བར་དམ་ཚིག་གི་རིམ་པར་རྗེས་སུ་དགོངས་ལ། སྤྱིར་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕངས་བསྟོད། ཆོས་མི་ནུབ་པའི་རྒྱལ་མཚན་ཚུགས། བླ་མ་དམ་པའི་སྐུ་ཚེ་སྲིངས། མཛད་ཕྲིན་སྤེལ། བསྟན་པ་རིན་པོ་ཆེར་རིམ་གྲོ་དང་བཀུར་སྟི་བཅས་ཏེ་བླ་ནས་བླ་རུ་སྤེལ་ཅིག །སེམས་ཅན་གྱི་ཕན་བདེ་སྤེལ། འཇིགས་རྟེན་གྱི་རྒུད་པ་སོལ། སྣོད་བཅུད་ཀྱི་ལེགས་ཚོགས་སྐྱེད། གདུག་ཅན་གྱི་གཉའ་ནས་ནོན། དམ་ཅན་གྱི་སྡོང་གྲོགས་གྱིས། དམ་མེད་ཀྱི་དབང་པོ་སྣུབས། ཐར་འདོད་ཡོངས་ཀྱི་རེ་བ་སྒྲུབས་ཤིག ཁྱད་པར་དུ་རིག་པ་འཛིན་པ་འདི་ཉིད་དམ། རྡོ་རྗེའི་སློབ་མ་འདི་ཁྱེད་ལ་གཏད་ཀྱིས་ལུས་དང་གྲིབ་མ་བཞིན་སྲུངས་ཤིག །ཇི་སྲིད་བྱང་ཆུབ་མ་ཐོབ་ཀྱི་བར་དུ་ཕྱི་ཡི་དགྲ། ནང་གི་བགེགས། གསང་བའི་བར་དུ་གཅོད་པ་ཐམས་ཅད་ལས་སྲུངས་ཤིག །མདུན་ནས་བསུས་ཤིག །རྒྱབ་ནས་སྐྱོར་ཅིག །འགལ་རྐྱེན་དང་གཡོལ་ཅིག །མཐུན་རྐྱེན་དང་སྤྲོད་ཅིག །གལ་ཏེ་ཞི་བའི་ཐབས་ཀྱིས་འདུལ་མ་ནུས་ན་གང་དང་འཚམས་པའི་ཕྲིན་ལས་དྲག་པོས་ཚར་ཆོད་ཅིག །སྡང་བའི་དགྲ་སོད། གནོད་པའི་བགེགས་ཆོམ། བར་ཆད་ཀྱི་རྐྱེན་བཟློག་བསམ་པ་སྒྲུབས་རེ་བ་སྐོངས། ཚེ་སྲིངས་དཔལ་སྐྱེད། རྒྱགས་མཐུད། ཕྱི་ཡི་ཚེ་བསོད། ནང་གི་ཉམས་རྟོགས། གསང་བའི་ཡེ་ཤེས་དང་ཡོན་ཏན་མ་ལུས་པ་གོང་ནས་གོང་དུ་སྤེལ་ནས། དམ་པའི་ཕྲིན་ལས་བླར་འཕེལ་བར་མཛད་དུ་གསོལ་ལོ། །བསམ་པ་ངན་པ་རྒྱུད་ལ་མི་སྐྱེ་བར་མཛད་དུ་གསོལ། །བྱས་ཚད་གཞན་དོན། བསམ་ཚད་བླ་མ། གང་བརྩམ་ཆོས་དང་མཐུན་པར་མཛད་དུ་གསོལ། ཁྱད་པར་དུའང་རིན་ཆེན་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་སྐྱེས། སྐྱེས་པ་མི་ཉམས་ཤིང་གོང་ནས་གོང་དུ་འཕེལ་བར་མཛད་དུ་གསོལ། ཐབས་ལ་མཁས་པའི་ཕྲིན་ལས་ཀྱི་སྒོ། ལུས་ལ་གཟི་བརྗིད། ངག་ལ་ནུས་པ། སེམས་ལ་ཏིང་འཛིན་ཁྱད་པར་ཅན་ཐོབ་ནས། སྣང་བ་དབང་དུ་བསྡུས། ཕས་རྒོལ་ཟིལ་གྱིས་གནོན། དགྲ་གདོན་ཐལ་བར་བརླག་པ་སོགས་ཕྲིན་ལས་རབ་འབྱམས་ལ་དབང་འབྱོར། ཆོས་བཞིན་ཡིད་ལ་བསམ་པའི་དོན་ཐམས་ཅད་བདེ་བླག་ཏུ་འགྲུབ་པ་དང་། མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་ལ་སྦྱོར་ཅིག །ཆོས་སྐྱོང་མཐུ་མ་ཆུང་། དམ་ཅན་རྩལ་མ་ཞན། མངོན་པར་འདོད་པའི་དངོས་གྲུབ་བདེ་བླག་ཏུ་སྩོལ་ཅིག །དེ་ནས་དམ་ཚིག་ལ་སྤྱིར་མཆོད་གཏོར་བསྐང་བཤགས་མ་ཆག་པར་བརྩོན་པ་བྱོས་ཤིག དེ་ལྟར་ཁྱེད་རང་རྣམས་ཀྱིས་རྒྱུན་དུ་མགོན་པོའི་དམ་ཚིག་མ་བྲལ་ན༔ བུ་བཞིན་དུ་སྐྱོང་ཞིང་ལུས་དང་གྲིབ་མ་བཞིན་དུ་འཁོར་ཏེ༔ སངས་རྒྱས་ཀྱི་བསྟན་པ་གཉན་པོ་སྲུང་བའི་རྫུ་འཕྲུལ་གྱད་ཆེན་གྱི་རྫོང་བཙན་ཞིང་བྱ་ར་འགྲུབ་པར་འགྱུར་རོ༔ ཞེས་གསུངས་པའི་རྡོ་རྗེའི་དམ་ཚིག་གི་རིམ་པ་ལ་སྤང་བླང་ཚུལ་བཞིན་དུ་བྱ་སྙམ་པས་འདིའི་རྗེས་ཟློས་མཛོད། གཙོ་བོ་རྡོ་རྗེ་འཛིན་པ་ཆེས༔ དམ་པའི་བཀའ་ནི་ལེགས་སྩལ་པའི༔ དམ་ཚིག་མི་གཡེལ་སྲོག་ལྟར་བསྲུང་༔ «ལན་གསུམ། » གསང་བའི་བཀའ་གཏད་ཟབ་མོ་ལེགས་པར་ཐོབ་པའི་གཏང་རག་ཏུ་མཎྜལ་འབུལ་བར་ཞུ། «ཞེས་མཎྜལ་འབུལ། བཅུ་བཞི་པ་བཀའ་དང་བསྟན་པ་སྐྱོང་བ་ཆོས་སྐྱོང་དྲེགས་པའི་སྲོག་གཏད་ཀྱི་ལེ་ཚན་ནོ། ། »དེ་ལྟར་ལུས་ལོངས་སྤྱོད་ཐམས་ཅད་དེང་ནས་བླ་མ་ལ་འབུལ་བས་ཆ་ཤས་ནས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་ཉིད་ཀྱི་བྲན་དུ་མཆིས༔ རྗེ་ཡི་སློབ་མར་བཟུང་ནས་སུ༔ རྒྱ་ཆེན་སྤྱོད་ལ་སྐྱོང་དུ་གསོལ༔ དེ་ནས་རང་གཞན་གྱི་དོན་རྒྱ་ཆེན་འགྲུབ་ཆེད་དགེ་བ་སེམས་ཅན་གྱི་དོན་དུ་བསྔོ་བར་མ་བྱས་ན་ལས་མཐའ་མི་བཙན་པས། འདི་ལྟར་བཟང་པོ་སྤྱོད་པའི་སྨོན་ལམ་གྱི་མདོ་ལས། དུས་གསུམ་གཤེགས་པའི་རྒྱལ་བ་ཐམས་ཅད་ཀྱི། །ཞེས་དང་། ཇི་ཙམ་ལས་དང་ཉོན་མོངས་མཐར་གྱུར་པ། །བདག་གི་སྨོན་ལམ་མཐའ་ཡས་དེ་ཙམ་མོ། །ཞེས་གསུངས་པ་བཞིན་རང་གཞན་རྣམས་ཀྱིས་དུས་གསུམ་དུ་བསགས་པའི་དགེ་ཚོགས་རྣམས་སེམས་ཅན་ཐམས་ཅད་བྱང་ཆུབ་འཐོབ་པའི་རྒྱུར་བསྔོ་ཞིང་སྨོན་ལམ་རྣམ་པར་དག་པས་མཚམས་སྦྱོར་ཀྱང་གནང་བར་ཞུ། བསོད་ནམས་འདི་ཡིས་ཐམས་ཅད་གཟིགས་པ་ཉིད། «།སོགས་བརྗོད་ལ་སློབ་མ་རྣམས་གྲོལ་ལོ། །གསུམ་པ་རྗེས་ཀྱི་རིམ་པ་ཚོགས་ལ་རོལ་ཞིང་ལྷག་གཏོར་ཐུགས་དམ་བསྐུལ་བ་ཆད་བརྟན་རྟ་བྲོ་མཆོད་བསྟོད་བཟོད་གསོལ། རྫོགས་རིམ་བསྔོ་སྨོན་ཤིས་བརྗོད་སོགས་སྤྱི་ཆིངས་ལྟར་བྱ། བླ་མའི་ཐུགས་སྒྲུབ་བདེ་གཤེགས་ཀུན་འདུས་རྩ་གསུམ་བཀའ་འདུས་ཆོས་ཀྱི་རྒྱ་མཚོའི་སྨིན་བྱེད་དབང་བསྐུར་གྱི་རིམ་པ་རྒྱས་འབྲིང་བསྡུས་གསུམ་ལས། འདི་ནི་སྤྲོས་བཅས་དབང་ཆེན་མན་ངག་ཞལ་གདམས་བཅུ་གསུམ་པོ་སོ་སོར་ཕྲལ་བའི་ཚུལ་ལོ། །གོང་གསལ་འདི་བཞིན་རྩ་ཐོ་དང་ཟིན་བྲིས་རྣམས་སུ་གསལ་ཡང་། གཏིང་མ་དཔོགས་པའི་འདི་གའི་གཞུང་པོད་དང་། དབང་ཆོག་ཡོངས་རྫོགས་ཐམས་ཅད་མཁྱེན་གཟིགས་དིལ་མཁྱེན་རྡོ་རྗེ་འཆང་ཉིད་ལ་ཕུལ་ནས་བཀའ་འདྲི་ཞིབ་པར་ཞུས་སྐབས། ཞིབ་པར་གཟིགས་ནས་འདི་བཞིན་སྔ་འགྱུར་གཏེར་ཕྱོགས་འདིར་མང་། གཏེར་ཆེན་པདྨ་གླིང་པའི་ཆོས་སྡེ་ལའང་དབང་བཞི་སོ་སོ་རུ་ཕྱེས་པ་དང་སྟ་གོན་ལའང་རྟ་མགྲིན་གྱི་དབང་བཞི་ཡོད་པ་སོགས། འདི་བཞིན་མང་པོ་ཡོད་པའི་སྒོས་ཆོས་ཡིན་པས་སོ་སོ་རུ་བསྐུར་བས་ཆོག །འོན་ཀྱང་སྔ་མའི་ཕྱག་སྲོལ་ཕལ་ཆེ་བར་སྒྲུབ་ཆེན་འཚོགས་ཏེ་སྟ་གོན་ནས་བཟུང་། རིམ་བཞིན་དབང་བཞི་སོགས་བསྐུར་བའི་སྒྲུབ་དབང་བྱ་སྲོལ་ཡོད་པ་ལྟར་རེད་མོད། ད་ལྟའི་སྐབས་དེ་འདྲ་མི་ཡོང་། མ་འོངས་བར་དབང་ཁྲིགས་ཞིབ་པ་ཞིག་དགོས་པར་འདུག་གསུངས་པས་དེ་བཞིན་ཉིད་ནས་མཛད་རོགས་ཞུས་པས་ཡོང་ཡོང་གསུང་། འོན་ཀྱང་ད་རེས་འདི་བཞིན་ཐོན་དང་ཞེས་ཞིབ་པར་བཀའ་སྩལ་བ་དང་། ཡར་ལ་མ་ཞུས་ཀྱང་ཁྱོད་ལ་བཀའ་བབ་རེད་པས། དབང་ལུང་རྒྱུན་སྤེལ་བྱེད་རྒྱུ་གལ་ཆེ་བའི་ཕྱག་བྲིས་ཞིག་ཀྱང་གནང་བ་རྣམས་ད་སྐབས་བསམ་ན་ལུང་བསྟན་ཞིག་ཡིན་པར་གོ །དེ་སྐབས་རང་བརྗེད་ངེས་ཆེ་བའི་གོ་རིམ་སོགས་བསླབ་བྱ་རྣམས་བསྙེལ་ཐོ་རུ་བཀོད་པ་དང་། ཞིབ་ཕྲ་རྣམས་གཏེར་ཆེན་རྩ་གསུམ་གླིང་པའི་གཏེར་མཐའ་སྐྱོང་བ། གཏེར་འབྱིན་སྤྲུལ་སྐུ་པད་རྒྱལ་གླིང་པ་རིན་པོ་ཆེར་གཏེར་ཁ་གོང་མའི་སྨིན་གྲོལ་མཎྜལ་གྱི་ཚུལ་དུ་འབུལ་བའི་སྐབས། བཀའ་འདྲི་ཞིབ་པར་ཞུས་ལ་དཀའ་གནད་རྣམས་དྲན་རྟེན་མཆན་དུ་བཏབ་པ་དང་། ཕྱིས་གཏེར་ཆེན་ཆོས་ཀྱི་རྒྱལ་པོ་ཨོ་རྒྱན་རོག་རྗེ་གླིང་པའི་པདྨ་ཁྲག་འཐུང་གི་དབང་ཆོག་ཆོག་བསྒྲིགས་ལག་ཏུ་སོན་པས། ཕལ་ཆེར་དགོངས་པ་གཅིག་ཏུ་བབ་འདུག་པ་བཞིན། སྔ་འགྱུར་རིག་པ་འཛིན་པའི་སྡེ་སྣོད་ཀྱི་སྨིན་གྲོལ་སྤྱི་ཁོག་དང་། རང་གཞུང་རྩ་བའི་དགོངས་པ་གཉིས་དཔྱད་བསྡུར་བྱས་ཤིང་འཁོར་ལོའི་མགོན་པོ་རྣམ་གཉིས་ཀྱི་མན་ངག་གཞིར་བཟུང་། དབང་གཞུང་གབ་འཁྲུགས་དཀྱུས་པ་རྣམས་བསྲང་ནས་གསང་བ་སྤྱི་གཞུང་བཞིན་དབང་ཆོག་ཡོངས་རྫོགས་ཆོག་བསྒྲིགས་འདི་ཉིད། སྒོ་ཆེན་སྤྲུལ་མིང་འཛིན་པ་གནམ་ལྕགས་གསང་སྔགས་བསྟན་འཛིན་གྱིས་རབ་བྱུང་བཅུ་བདུན་པ་ཤིང་མོ་བྱའི་ལོ་དབྱུག་གུའི་བུ་མོ་སྲང་གི་ཁྱིམ་དུ་ཞུགས་པའི་དམར་